<classify> ILI kila mmiliki wa eneo aweze kulipa kodi na serikali kuingiza mapato pamoja na kurahisisha mipango miji, serikali imeanzisha usajili wa viwanja nchini. Kutokana na hatua hiyo, viwanja milioni 1.5 viko hatarini kuchukuliwa na serikali iwapo wamiliki wake hawatavisajili katika miezi mitatu ijayo.Mkuu wa kitengo cha ardhi katika Mamlaka ya Usimamizi wa Ardhi Rwanda, Grace Nishimwe, ameliambia gazeti la The New Times kuwa, baadhi ya maeneo hayo yanamilikiwa na watu waliodanganya umiliki wake.Kwa sasa mikakati ya usajili wa ardhi ulioanzishwa miaka 10 iliyopita umekuwa ukipunguza migogoro ya ardhi, hususan katika maeneo ya vijijini na sasa sheria mpya imewapa haki sawa wanawake na wanaume kumiliki ardhi nchini humo.Alisema ingawa serikali itachukua viwanja ambavyo havijasajiliwa ndani ya miezi mitatu, lakini wamiliki halali wanaweza kuthibitisha umiliki baada ya kuwasilisha nakala zinazoonesha umiliki wao baada ya kipindi hicho.Sheria inaruhusu serikali kuchukua umiliki wa ardhi isiyosajiliwa hivyo wamiliki wa vipande hivyo vya ardhi wanatakiwa kwenda kwa serikali za mitaa kutafuta ufumbuzi wa suala hilo mapema, alisema.Alisema zaidi ya viwanja 18,000 vilivyosajiliwa vina migogoro na wanaogombea umiliki wake wanatakiwa kuwasilisha nakala ndani ya mwezi mmoja ili kupeleka kesi mahakamani.Mkurugenzi Mkuu wa Mamlaka ya Usimamizi na Matumizi ya Ardhi, Esperance Mukamana, alisema usajili wa ardhi umeongeza makusanyo ya kodi. Mamlaka ya Mapato Rwanda RRA nayo imesema kodi imepanda kwa zaidi ya faranga bilioni 67 katika mwaka huu wa fedha kutoka faranga bilioni 61.5 katika mwaka wa fedha 201718.  <topic>: KITAIFA 